Justus Jokinen

Justus Henrik Jokinen eli Rauski (s. 17. huhtikuuta 1989) on suomalainen sosiaalisen median sisällöntuottaja. Hän tekee sisältöä pääasiassa YouTubessa LaeppaVika-kanavalleen sekä Twitchissä Laeppa-kanavalleen.
Jokinen aloitti uransa YouTubessa vuonna 2010 Raumoogle-kanavallaan, joka oli olemassaolonsa aikana yksi Suomen suosituimmista peliaiheisista YouTube-kanavista. Vuonna 2012 Jokinen aloitti ystäviensä kanssa LaeppaVika-kanavan, joka on edelleen yksi Suomen suosituimmista peliaiheisista YouTube-kanavista. Nykyään Jokinen tekee sisältöä sekä YouTubeen että Twitchiin pääasiallisesti yksin. Marraskuussa 2025 LaeppaVika-kanavalla oli yli 299 000 tilaajaa. 
Jokinen on myös osakeyhtiö eLVii Median toimitusjohtaja. 
Ura.
Raumoogle.
Jokinen aloitti uransa sisällöntuottamisen parissa tekemällä videopelaamisestaan suoratoistolähetyksiä ja videoita kavereilleen, mutta hänen tuottamansa sisältö alkoi kuitenkin levitä internetissä laajemmalle yleisölle. 2010-luvun alkupuolella Jokinen saavutti YouTubessa Raumoogle-kanavallaan suosiota eritoten pelaamalla -pelin "custom storyja", eli muiden pelaajien tekemiä kenttiä. Jokinen poisti Raumoogle-kanavan alkuvuodesta 2012, perustellen jälkeenpäin kyseistä päätöstä silloisella elämäntilanteellaan. Raumoogle-kanavalla oli poistamisensa aikaan yli 15 000 tilaajaa ja yli 1,4 miljoonaa näyttökertaa. Raumoogle-kanavan poisto herätti internetissä huhuja, joiden mukaan Jokinen olisi mukamas kuollut auto-onnettomuudessa.
LaeppaVika.
Muutamia kuukausia kestäneen hiljaiselon jälkeen Jokinen palasi YouTubeen kesäkuussa 2012 uudella LaeppaVika-kanavalla, joka tosin edellisestä Raumoogle-kanavasta poiketen oli useamman jäsenen muodostama ryhmä. LaeppaVika teki myös suoratoistolähetyksiä ensin Livestream.com-palveluun ja sittemmin Twitchiin. LaeppaVian suosion kasvu olikin nopeaa, sillä 100 000 tilaajan raja YouTubessa ylitettiin syksyllä 2013, vain alle puolitoistavuotta kanavan toiminnan aloittamisen jälkeen.
Jokinen on 2010-luvulla arvostellut suomalaisen YouTuben kaupallistumista, josta kenties tunnetuimpana esimerkkinä on maaliskuussa 2016 julkaistu video "#TUBENOMITHAUTAAN - Rauskin RAGE "TUBE HALTUUN"-kurssista".
LaeppaVika-kanava joutui kesällä 2016 kohun keskelle, joka alkoi, kun Mainonnan eettinen neuvosto antoi huomautuksen liittyen Destiny-videopelin The Taken King -laajennusta mainostaneeseen "Minun kohtaloni (Destiny The Taken King)" -videoon, josta neuvoston mukaan ei riittävän hyvin käynyt ilmi, että kyseessä oli kaupallinen yhteistyö. Huomautuksen sai peliyritys, ei LaeppaVika, mutta Jokinen teki kuitenkin tapausta käsitelleen ja ronskia huumoria sisältäneen "KOHTALONI MINUN (Bestiny The Bread King)" -videon, joka Jokisen mukaan oli "parodinen satiiri" kyseisestä tapauksesta. Kyseinen video sai YouTubessa K18-merkinnän, jota ei kuitenkaan aluksi ollut mahdollista pyytää poistettavaksi, mikä Jokisen mukaan johtui siitä, että jotkin toiset isot YouTube-kanavat olivat yhdessä ilmiantaneet kyseisen videon. 
Vaikka LaeppaVika tuottikin alkujaan sisältöä paljolti ryhmänä, niin 2010-luvun loppupuoleen mennessä Jokinen teki LaeppaVika-kanavalle sisältöä jo pitkälti itsekseen. Tammikuussa 2020 Jokinen julkaisi videon "RauskiRants - DARK SOULS KUULUMISET", jossa hän kertoi etääntyneensä LaeppaVian muihin jäseniin, eivätkä he Jokisen mukaan enää juurikaan pelanneet videopelejä yhdessä. Vuonna 2022 julkaistussa "100 KYSYMYSTÄ - 10 KASTIKETTA" -videossa Jokinen vahvisti tekevänsä videoita nykyään pääasiallisesti yksin.
Vuonna 2024 Jokinen ryhtyi tuottamaan suomenkielisen sisällön lisäksi englanninkielisiä suoratoistolähetyksiä ja videoita. Kyseinen päätös sai LaeppaVian katsojakunnassa osakseen myös arvostelua, johon Jokinen vastasi tammikuussa 2025 julkaistussa "Miks tää on ENGLANNIKSI?!" -videossa.
Yksityiselämä.
Jokinen on valmistunut ylioppilaaksi Kupittaan lukiosta. Jokinen suoritti asepalveluksen palvellen kranaatinheitinmiehenä. Kesällä 2023 Jokinen avioitui pitkäaikaisen naisystävänsä, Julian kanssa.